
Е Т И Ч Е Н  К О Д Е К С
НА
ОБЩИНСКИЯ СЪВЕТНИК

І. ПРЕАМБЮЛ

	Общинският съвет е колективен орган на местното самоуправление, който се избира от жителите на общината и се състои от избраните общински съветници. 
	Общинските съветници изпълняват своите задължения в рамките на закона и съобразно мандата, даден им от избирателите, и са отговорни пред местната общност, включително и пред избирателите, които не са гласували за тях.
	Уважението на общинските съветници към дадения им от избирателите мандат изисква приемането и спазването на етични стандарти от тях, което изгражда доверие между местните политици и гражданите, и гарантира прозрачност и отговорност на управлението. 
Етичният кодекс на общинския съветник съдържа основни морални и етични норми и конкретизира стандартите на поведение на общинските съветници, явяващи се задължително условие за издигане авторитета на всеки общински съветник поотделно и на Общинския съвет като орган на местното самоуправление, както и за увеличаване на общественото доверие към тях.  
 Етичният кодекс се прилага от общинските съветници при или по повод осъществяване на функциите им на представители и защитници на интересите на гражданите 

II. ГЛАВА ПЪРВА
Принципи


 Върховенство на закона 
	Чл. 1. Общинският съветник е длъжен да спазва Конституцията и законодателството на Република България.

Защита на обществения интерес 
	Чл. 2. Общинският съветник е длъжен винаги да защитава обществения интерес и го поставя над партиен, личен интерес. 

Утвърждаване на авторитета на общинския съвет 
	Чл. 3. Общинският съветник е длъжен да спазва поведение, с което утвърждава авторитета на общинския съвет и повишава доверието в местното самоуправление.

Прозрачност 
	Чл. 4. Общинският съветник е длъжен да оповестява мотивите си и да обосновава действията си, предприемани в изпълнение на своите задължения като общински съветник. 

Независимост 
	Чл. 5. (1) Общинският съветник е длъжен да не допуска да попада във финансова или друга зависимост от физически или юридически лица, които могат да окажат влияние върху изпълненията на неговите правомощия.
		(2) Общинският съветник е длъжен да взема самостоятелно решения в името на обществения интерес, а не да е подтикван от лична изгода, финансови, материални и други облаги за себе си и приближени лица.


Уважение към гражданите 
	Чл. 6. Общинският съветник е длъжен винаги да се отнася с дължимото уважение към гражданите. Той не може да проявява пристрастно или дискриминационно отношение, основано на раса, пол, националност, етническа принадлежност, социален произход, възраст, материален статус, политически пристрастия, религиозни вярвания. 
	
	Уважение към институциите 
	Чл. 7. (1) При изпълнението на своите функции общинският съветник е длъжен да зачита правомощията, правата и властта на всички други институции, на избраните политически представители и на служителите в публичната администрация. 
	(2) При изпълнението на своите функции общинският съветник е длъжен да уважава ролята на изпълнителните органи в местната администрацията без предубеждения.
	(3) Общинският съветник не може да иска или да изисква от общинските служители да предприемат или да пропускат вземането на мерки даваща му (общинския съветник) пряка или косвена лична полза, както и даващи предимство на лица или групи лица с цел получаване на пряка или косвена лична изгода за това.

III. ГЛАВА ВТОРА
Етични стандарти на поведение на общинския съветник.
Обществен дълг, личен интерес и конфликт на интереси
	Чл. 8. (1) Общинският съветник не може да участва при вземане на решения от общинския съвет, които се отнасят до негови лични интереси или на негов съпруг (а) и роднини по права и съребрена линия до четвърта степен включително и сватовство до втора степен, както и по въпроси, отнасящи се до интереси на лица, с които се намира в особени отношения (съжителство, бизнес съсобственост), които изграждат съмнения за наличието на пряк или косвен материален, или нематериален интерес.
	(2) Ако са налице обстоятелствата по ал.1, общинският съветник е длъжен да си направи самоотвод. 
	(3) Искане за отвод може да прави и всеки общински съветник, на когото са станали известни тези обстоятелства, по ал. 1
	(4) Искане за разкриване на конфликт на интереси може да прави и всеки общински съветник, на който са станали известни обстоятелствата по ал.1. 
	(5) При възникване на спор за наличие на конфликт на интереси, общинският съвет може да отложи вземането на решението, като възлага на Комисията по закона за противодействие на корупцията да изясни спорните обстоятелства. 
	Чл. 9. (1) Общинският съветник не може да използва положението си на съветник за лична изгода. Той не може да представлява или защитава интересите на физическо или юридическо лице пред общинския съвет и неговите комисии, освен ако това не са социални помощи, различни видове подпомагане или е в обществен интерес. 
	(2) Общинският съветник не може да използва общинско имущество за лична изгода.
	Чл. 10. Общинският съветник няма право да участва в процедури по възлагане на обществени поръчки, сключване на концесионни и приватизационни договори и предоставяне на разрешения, в сделки по управление и разпореждане с общинско имущество, за да придобие за себе си или за другиго имуществена облага или да причини другиму вреда.  
	Чл.11. Общинският съветник няма право да използва положението си за получаване на специални привилегии, освобождаване от задължения, лични придобивки или избягване на последствията от свои незаконни действия. 
	Чл.12. Общинският съветник няма право да извършва лични услуги, които са несъвместими с безпристрастното изпълнение на неговите задължения или биха навредили на интересите на общността. 


	Чл.13. Общинският съветник няма право на каквато и да е имотна облага, която не му се следва, за да извърши или да не извърши действие в качеството си на общински съветник.	Чл.14. При упражняването на своите правомощия, в случаите, в които законодателят е предвидил възможност за преценка, общинският съветник се ръководи от обществения интерес и не може да дава предимство на партиен или личен интерес. 
	Чл. 15. При гласуване на всяко решение, общинският съветник се ръководи само от преценката за справедливост и обществен интерес, като спазва законовите правила и процедури.


IV. ГЛАВА ТРЕТА
Поведение на общинския съветник в залата
	Чл.16. Общинският съветник е длъжен да спазва поведение, с което утвърждава авторитета на общинския съвет и повишава доверието в местното самоуправление. 
	Чл.17. (1) Общинският съветник е длъжен да заеме мястото си в залата до определения начален час на заседанието на съвета или постоянната комисия. 
	(2) Всеки съветник е длъжен да се явява на заседанията в приличен външен вид, без да е употребявал алкохол или други възбуждащи вещества и да взема активно участие в обсъжданията, предлагането и вземането на решенията с гласуване по разглеждания материал. 
	Чл.18. Общинският съветник няма право: да прекъсва изказващите се на заседанията на общинския съвет и постоянните комисии; да взема думата без да е дадена от председателя; да отправя лични нападки и оскърбителни думи, жестове или заплахи против когото и да било; да разгласява данни, отнасящи се до личния живот и увреждащи доброто име на гражданите; да има непристойно поведение или да извършва постъпки, които нарушават тишината и реда на заседанието в залата. 

V. ГЛАВА ЧЕТВЪРТA
Контрол и санкции

Чл. 19. (1) Контролът за спазване на нормите от настоящия Етичен кодекс се осъществява от Постоянната комисия по закона за противодействие на корупцията на Общински съвет - Поморие. 
(2) Комисията проучва и проверява всички обстоятелства, свързани с нарушения на този Етичен кодекс, в срок не по-късно от 14 дни след сезирането ѝ.
(3) В случаите, когато Комисията стигне до заключение, че не е налице нарушение на този Кодекс, прекратява веднага проверката, като уведомява общинския съветник, срещу когото същата е била насочена.
(4) Когато Комисията констатира нарушение на този Кодекс, предоставя възможност на общинския съветник, срещу когото проверката е насочена да представи свое становище, след което подготвя мотивирано писмено заключение. То се предоставя на общинския съветник, срещу когото проверката е насочена, и на председателя на Общинския съвет.
(5) В случаите, когато Комисията установи, че е нарушен принцип от този Кодекс, тя предлага с мотивирано решение на Общинския съвет, да наложи на извършителя санкция от изброените в чл. 20. 
(6) Решението за налагане на санкция се приема от Общинския съвет, след предоставянето на убедителни доказателства, че е налице нарушение на етични принципи и стандарти за поведение според този Кодекс, с мнозинство повече от половината от общия брой на съветниците.   
(7) Ако Комисията прецени, че произнасянето по проверката е извън нейните правомощия или, че извършеното осъществява състава на престъпление или административно нарушение, прекратява проверката и изпраща всички материали до съответния компетентен орган.
Чл.20. При нарушение на Етичния кодекс, по предложение на Постоянната комисия по закона за противодействие на корупцията, Общинският съвет налага на общинските съветници следните санкции:

1.предупреждение;
2.порицание;
3.публикуване на решението на Общинския съвет, с което се налагат санкциите по т. 1 и 2 – в интернет страницата на Общински съвет-Поморие. 
Чл.21. (1) Общинският съветник е длъжен да следва този Етичен кодекс, като декларира, че има волята да спазва неговите разпоредби и работи за неговото популяризиране сред местната общност. 
(2) Декларациите се подават до Председателя на Постоянната комисия по закона за противодействие на корупцията, като за съветниците от Общински съвет Община Поморие, мандат 2023-2027 година срокът е едномесечен от приемането на настоящия Кодекс, а за следващите мандати е едномесечен от полагане на клетвата.“
(3) Общинският съветник е длъжен да подкрепя всички мерки за прилагането на настоящия кодекс, като работи за популяризирането и повишаване на разбирането за неговите принципи сред местната общност и медиите. 
Заключителни разпоредби
	Настоящият Етичен кодекс на общинския съветник влиза в сила след влизане в сила на Решението за неговото приемане.

